DIGI พุ่งต่อ 23% รับข่าว “จิรวุฒิ” เตรียมทำเทนเดอร์ฯ 0.21 บ. หลังรวบหุ้น 41.42%
DIGI พุ่งต่อ 23% รับข่าว "จิรวุฒิ" เตรียมทำเทนเดอร์ฯ 0.21 บ. หลังรวบหุ้น 41.42% ล่าสุด ณ เวลา 10.27 น. อยู่ที่ระดับ 0.32 บาท บวก 0.06 บาท หรือ 23.08% สูงสุดที่ระดับ 0.33 บาท ต่ำสุดที่ระดับ 0.27 บาท ด้วยมูลค่าการซื้อขาย 3.57 ล้านบาท
15 ม.ค. 2562

ผู้สื่อข่าวรายงานว่า ราคาหุ้น บริษัท ดิจิตอลเทค แพลนเน็ต จำกัด (มหาชน) หรือ DIGI ณ เวลา 10.27 น. อยู่ที่ระดับ 0.32 บาท บวก 0.06 บาท หรือ 23.08% สูงสุดที่ระดับ 0.33 บาท ต่ำสุดที่ระดับ 0.27 บาท ด้วยมูลค่าการซื้อขาย 3.57 ล้านบาท

ทั้งนี้ ราคาหุ้น DIGI ปรับตัวขึ้นแรงเป็นวันที่ 2 หลังมีการรายงานข่าวว่า นายปรเมษฐ์ รังรองธานินทร์ ผู้ถือหุ้นใหญ่อันดับ 1 ของบริษัท ได้จำหน่ายหุ้นสามัญของบริษัทผ่านรายการบิ๊กล็อต จำนวน 338,556,100 หุ้น หรือคิดเป็น 21.42% ของทุนจดทะเบียนเรียกชำระแล้วของบริษัท ให้กับนายจิรวุฒิ คุวานันท์ ซึ่งเป็นผู้ถือหุ้นใหญ่อันดับ 2 ส่งผลให้นายจิรวุฒิ ถือหุ้นบริษัทเพิ่มเป็น 41.42% จากเดิมที่ 20%
ทั้งนี้ ภายหลังการเปลี่ยนแปลงโครงสร้างการถือหุ้นครั้งนี้ นายจิรวุฒิ มีหน้าที่ต้องทำคำเสนอซื้อหุ้นทั้งหมดของบริษัท โดยมีราคาเสนอซื้อหลักทรัพย์เท่ากับ 0.21 บาท/หุ้น  ตามมาตรา 247 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 (รวมทั้งที่แก้ไขเพิ่มเติม) และกฎเกณฑ์ที่เกี่ยวข้องต่อไป
โดยปัจจุบันโครงสร้างกรรมการบริหาร และกรรมการบริษัทยังไม่เปลี่ยนแปลง และธุรกิจของบริษัทยังคงดำเนินธุรกิจอสังหาริมทรัพย์ และ e-Business ทั้ง e-Commerce และ e-Payment หากบริษัทมีการเปลี่ยนแปลงกรรมการบริหาร และ/หรือ กรรมการบริษัท และการเปลี่ยนแปลงธุรกิจใด  ๆ บริษัทจะแจ้งให้ทราบต่อไป
อนึ่ง รายการบิ๊กล็อตหุ้น DIGI เมื่อวานนี้มี 4 รายการ จำนวน 338,556,100 หุ้น มูลค่าซื้อขาย 71.10 ล้านบาท เทรดในราคาเฉลี่ยหุ้นละ 0.21 บาท ต่ำกว่าราคาบนกระดานเทรดหลักที่ปิดตลาดที่ 0.26 บาท เพิ่มขึ้น 0.06 บาท (+30%)
ตามการรายงานข่าวก่อนหน้านี้ : ผถห.ใหญ่เทขาย DIGI หมดหน้าตัก! “จิรวุฒิ” จ่อทำเทนเดอร์ฯ 0.21บ./หุ้น หลังรวบ 41.42% 